
Arculat-építés: Külpolitika 2.0 Az Amerikai Egyesült Államok szerepének változása a Közel-Keleten a nemzetközi kapcsolatok elméletének konstruktivista episztemológiájának alapján

Az Arculat-építés: Külpolitika 2.0 című tudományos diákköri dolgozat egy társadalomtudományi esettanulmány, mely a társadalomtudományok konstruktivista iskolájának nemzetközi kapcsolatok elméletén alapszik. Azt vizsgálja, hogy az Amerikai Egyesült Államok 2000-es évtizedben a Közel-Keletet érintő drasztikus külpolitikai lépései a térség társadalmaiban hogyan képeződtek le, és hogy a Közel-Kelet társadalmai számára hogyan változott meg az évtized végére az Amerikáról alkotott kép.
A kutatás hipotézise az, hogy az Egyesült Államok a 2000-es években országimázsának gyengülését szenvedte el a régióban, és ez külpolitikai szerepvesztéssel járt az ország számára. A kutatás, mint esettanulmány a térség társadalmainak párbeszédeiben megjelenő folyamatot, az Amerika országimázsának értékelésében beálló változást összehasonlító elemzésre épülő modellezés keretében vizsgálja. Az összehasonlító (komparatív) elemzés forrásai a szakirodalom és a régióra, Európára és az Egyesült Államokra jellemző médiumok, illetve a globális média. A tanulmány az országimázs szerepét vizsgálja a nemzetközi rendszerben. Ezért, mint esettanulmány, nem mutat átfogó képet az Egyesült Államok teljes külpolitikájáról, és a régió kultúrájának elemzése sem célja, így sem az Egyesült Államok külpolitikájáról, sem a Közel-Keletről és társadalmairól nem lehet általános törvényszerűségeket megállapítani a modell alapján.
A kutatás bemutatja az amerikai külpolitika, és annak ismétlődő döntési mintázatainak történelmi fejlődését, így kontextusba helyezi a tárgyalt évtizedet az ország külpolitikájában. A modell a Terrorizmus elleni háború két legfőbb missziójának, az afganisztáni és az iraki missziónak a társadalmi megítélését követi nyomon a régió társadalmaiban, és a megváltozó, társadalmi köztudatban élő Amerika-kép természetét a líbiai polgárháborúban való amerikai-koalíciós beavatkozásnak a régió társadalmaiban való leképeződésén keresztül mutatja be, így szembeállítva az évtized végére megváltozott Amerika-képet az évtized elején erősebben jelen lévő klasszikus amerikai országimázzsal.
A nemzetközi rendszerben a XXI. század elején az együttműködés jellemző. Az országoknak a nemzetközi kapcsolatok mélyülésével országimázst kell felépíteniük magukról. Jelen kutatás ennek az országimázsnak és a nemzetközi politikára gyakorolt hatásának fontosságát mutatja be.



